Sprake van strenger inperking 'onaanvaarbaar' | Maroela Media
Die organisasie Business for Ending Lockdown meen sprake dat 'n strenger vlak van inperking weer ingestel kan word, is onaanvaarbaar.
Zweli Mkhize, minister van gesondheid, het vroeër sy kommer uitgespreek oor "die toename in nuwe Covid-19-gevalle oor die afgelope paar weke". Mkhize het gesê die tempo van nuwe gevalle en sterftes beïnvloed die aanbevelings wat sy departement aan die nasionale bevelsraad, vir die hantering van kwessies rakende die koronavirus, maak.
Die inperking het 'n vernietigende uitwerking op die lewens en lewensbestaan van miljoene Suid-Afrikaners gehad en het dit steeds. Reisbeperkings is so streng dat dit meestal 'n afskrikmiddel is, wat die toerisme- en gasvryheidsbedryf ernstige skade berokken," sê Russell Lamberti, lid van Business for Ending Lockdown se adviespaneel.
"Baie ander sektore moet nog terugkeer na normale handelsvlakke. Strenger beperkings sal stadig-genesende sektore laat terugkeer na finansiële verknorsing en gedwonge afleggings."
Lamberti het verwys na die Suid-Afrikaanse organisasie Pandemic Data & Analytics, beter bekend as Panda, wat versoek het dat alle inperkingsmaatreëls reg oor die wêreld opgehef moet word. Volgens Panda is inperkings nie net ondoeltreffend nie, maar doen dit meer skade as goed en lei dit tot erger gesondheidsgevolge.
"Ongelukkig word baie van die regering se denke gelei deur onvanpaste internasionale beleid, veral in Europa, waar verskeie lande of streke 'n tweede streng inperking instel om die verspreiding van Covid-19 te beperk."
Nick Hudson en Ian McGorian van Panda het egter opgemerk dat die sogenaamde "tweede golf" in Europa eerder 'n toename in bevestigde gevalle is as gevolg van baie meer toetse wat gedoen word. Waar die amptelike Covid-19-sterftes toeneem, is dit gewoonlik net 'n fraksie van die vlaag sterftes wat van Maart tot Mei plaasgevind het, en kan dit hoofsaaklik verklaar word deur seisoenale faktore namate Europa die wintermaande ingaan.
Lamberti het daarop gewys dat Covid-19-sterftes in Suid-Afrika in Julie 'n piek bereik het en sedertdien daal. "Meer bevestigde gevalle weens meer toetse het nie tot meer daaglikse sterftes gelei nie, en namate die somermaande warmer word, sal hierdie belowende tendens waarskynlik voortduur."
Volgens Panda se navorsers wys die Wes-Kaapse Covid-19-data dat daar nie 'n oplewing in die townships is waar hoë vlakke van gemeenskapsimmuniteit bestaan nie, terwyl 'n streng inperking nou bloot die gemeenskapsimmuniteit vir gebiede waar dit nog nie bereik is nie, kan uitstel en beduidende ekonomiese spanning kan veroorsaak.
Business for Ending Lockdown is ook bekommerd dat nog 'n strenger inperking enigsins oorweeg word gegewe "uiterse onbevoegdheid van die regering en wanbestuur" tydens die eerste streng inperking. "Die regering het 'n bewese rekord van irrasionale, skadelike regulasies."
Volgens Lamberti is daar geen rede om die inperkingsregulasies te verskerp nie. "Dit doen meer skade as goed, verhoog vernietigende en korrupte staatsoptrede en lei tot onsekerheid en 'n verlies aan inkomste vir ondernemings."
Business for Ending Lockdown het 'n beroep op die minister van gesondheid gedoen om verantwoordelik op te tree om nog 'n humanitêre ramp te vermy. "Die minister moet aan die president aanbeveel om alle inperkingsregulasies onmiddellik te beëindig, die ramptoestand op te hef en mense en organisasies toe te laat om hul unieke risiko's te bestuur deur alle Covid-19-regulasies in nie-verpligte aanbevelings te omskep."
Hulle gaan BAIE sukkel om nog 'n lockdown te implementeer hier is SA. As die ANC hulle tog maar net self gedra het tydens die eerste een. Maar nee, roof en plunder dat die biesies bewe.
U rasionele denke en redelike stem maak GEEN indruk op die minister en sy kommunistiese Command Council. Ekonomie is 'n westerse konsep vir hulle
O aarde!! As die ANC hierdie lees -" Dit doen meer skade as goed, verhoog vernietigende en korrupte staatsoptrede en lei tot onsekerheid en 'n verlies aan inkomste vir ondernemings", gaan hulle beslis nie gehoor gee en nóg 'n verhoging van veiligheidsvlak instel!!
Magsmisbruik en korrupsie is al waaroor dit gaan! Ons is nie kinders nie regtig waar. Die ANC is die grootste ramp wat ons kon tref tssssk! Gaan praat met "our people" wat nie die reëls na kom nie, want dis juis hulle wat nie luister nie! Jy gaan seker ons sigarette ook verban ne sodat kopdoek kan geld maak op swart mark! Moet nie ons intelligensie onderskat nie asb ons is slimmer as dit!
Almal in ons land moet hier teen staan. Ons land kan nie nog 'n inperking bekostig nie. Waar is ons land se geestelike leiers? Hoekom is hulle so stil oor al die snert wat in ons land aangaan?